РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/5-19

30. јануар 2019. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 28. ЈАНУАРА 2019. ГОДИНЕ

Седница је почела у 12,10 часова.

Седници су присуствовали чланови Одбора: Нада Лазић, заменик председника Одбора, Верољуб Арсић, потпредседник Народне скупштине, проф. др Владимир Маринковић, потпредседник Народне скупштине, Гордана Чомић, потпредседник Народне скупштине, Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Сандра Божић, др Данијела Стојадиновић, Наташа Михаиловић Вацић, др Санда Рашковић Ивић и Марко Ђуришић.

Седници Одбора су присуствовали заменици одсутних чланова Одбора: Милија Милетић (Ана Караџић, члан), Енис Имамовић (Наташа Мићић, члан) и Арпад Фремонд (Елвира Ковач, члан).

Седници Одбора нису присуствовали Маја Гојковић, председник Одбора, Ђорђе Милићевић и Вјерица Радета, потпредседници Народне скупштине, као ни следећи чланови Одбора Јелена Мијатовић, Дубравка Филиповски, Наташа Сп. Јовановић, Милена Ћорилић, Марија Јевђић, проф. др Драгољуб Мићуновић, Срђан Ного, др Ана Стевановић нити њихови заменици.

Седници Одбора је присуствовао народни посланик Мирослав Алексић (заменик члана, Марко Ђуришић, члан).

Седници су присуствовали проф. др Славица Ђукић Дејановић, министар без портфеља задужена за демографију и популациону политику и председник Савета за права детета Владе Републике Србије, као и Стана Божовић, државни секретар у Министарству за рад, запошљавање, борачка и социјална питања. Такође, седници су присуствовале Маја Ђорђевић, самостални саветник и Тина Аничић, саветник у кабинету министра без портфеља задуженог за демографију и популациону политику, као и Данијела Чукић Влаховић, самостални саветник у Министарству за рад, запошљавање, борачка и социјална питања - Сектор за бригу о породици и социјалну заштиту.

На предлог председника Одбора, једногласно (13 „за“) је усвојен следећи:

Д н е в н и р е д

1. Разматрање Извештаја о раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-3873/18 од 18. децембра 2018. године);

2. Одређивање члана Одбора за приступање формирању и деловању Националне коалиције за окончање дечјих бракова у Републици Србији;

3. Р а з н о.

Пре преласка на рад по утврђеном дневном реду, Одбор је једногласно (13 „за“) и без примедби усвојио записнике Шесте седнице Одбора, одржане 6. децембра 2018. године и записник Седме седнице Одбора, одржане 18. децембра 2018. године.

**Прва тачка дневног реда –** **Разматрање Извештаја о раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-3873/18 од 18. децембра 2018. године)**

Пре преласка на рад по дневном реду председавајући седнице Нада Лазић, заменик председника Одбора је обавестила присутне да је Министарство за рад, запошљавање, борачка и социјална питања доставило Одбору Извештај о раду Савета за права детета Владе Републике Србије, а у складу са тачком 4. Одлуке о образовању Савета за права детета која предвиђа да Савет доставља Извештај о раду надлежном одбору и Влади најмање два пута годишње. Такође је истакла да је ово други пут, у овом Сазиву Народне скупштине, да Савет за права детета доставља Извештај о свом раду Одбору за права детета. Подсетила је чланове и заменике чланова Одбора да им је Извештај достављен путем електронске поште и у штампаном облику подељен по посланичким групама, и да су имали прилике да се са садржином благовремено упознају.

Уводно представљање Извештаја поднеле су проф. др Славица Ђукић Дејановић, министар без портфеља и Стана Божовић, државни секретар. Наиме, полазећи од тачке 4. Одлуке о образовању Савета за права детета Владе Републике Србије која дефинише да Савет доставља извештај о свом раду надлежном одбору Народне скупштине, укратко су представиле активности досадашњег рада Савета за права детета.

У дискусији су учествовали чланови и заменици чланова Одбора: Нада Лазић, Миланка Јевтовић Вукојичић и Милија Милетић, као и проф. др Славица Ђукић Дејановић, министар без портфеља, Стана Божовић, државни секретар.

Током дискусије чланови и заменици чланова Одбора су похвалили поднети Извештај, оценивши да је детаљан, јасан и прецизан. Посебно је било речи о активној партиципацији, односно о активној укључености деце у доношењу одлука, а све у циљу заштите најбољег интереса детета. Наиме, с тим у вези, изнето је и мишљење да свака политика би требало у процесу доношења својих програма и активности да укључи и најосетљивију категорију – децу, односно да се чује и њихово мишљење о мерама и активностима које ће се предузети, а која се односе на њих. Полазећи од поднетог Извештаја, било је и речи похвале због формирања Међуминистарског тима, сматрајући га веома важним како би се извршила постојећа анализа рада, затим дале препоруке за отклањања потешкоћа и објединили сви подаци, по секторима, како би се представила јасна и прецизна база података на основу који би се касније имплементирали програми и активности. Такође, посебно су похваљени програми и активности који нису рестриктивни, када су у питању деца, већ превентивни, уз акценат на јачању потенцијала породице.

У току дискусије било је и речи о деци која живе на селу, уз изнето мишљење да деца која живе на селу немају исте могућности као деца која живе у граду, затим да деца која живе на селу су деца из одређених категорија којима је тешко јер немају исте услове живота и рада, односно нема у сваком селу школа и здравствена установа као што је случај код деце у граду. С тим у вези, указана је потреба, да у наредном периоду, Република Србија односно Министарство за рад, запошљавање, борачка и социјална питања, Савет за права детета Владе Републике Србије, као и локална самоуправа, посвете још више пажње категорији деце која су рођена и живе на селу, у сеоским срединама, уз акценат да им се пруже више могућности, односно да се пружи бољи и квалитетнији услови живота деци на селу.

На крају дискусије, а на предлог заменика председника, Одбор за права детета је једногласно (13 „за“) прихватио Извештајо раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-3873/18 од 18. децембра 2018. године). Заменик председника је обавестила да ће Одбор, у складу са чл. 67. и 229. Пословника Народне скупштине, известити Народну скупштину о прихватању Извештајо раду Савета за права детета Владе Републике Србије, и као информисање биће даље достављено народним посланицима са осталим прегледима аката.

**Друга тачка дневног реда - Одређивање члана Одбора за приступање формирању и деловању Националне коалиције за окончање дечјих бракова у Републици Србији**

У дискусији су учествовали народни посланици, чланови Одбора Нада Лазић, председавајући и проф. др Владимир Маринковић, потпредседник Народне скупштине.

Председавајући седнице Нада Лазић, заменик председника Одбора је обавестила присутне да су Влада Републике Србије, односно потпредседница Владе и председница Координационог тела за родну равноправност и УНИЦЕФ у Републици Србији упутили председници, односно Одбору за права детета Позивно писмо за приступање Националној коалицији за окончање дечјих бракова у Републици Србији, са оквирним Предлогом мандата и фукционисања Националне коалиције. Подсетила је чланове и заменике чланова Одбора да су им Позивно писмо са горе поменутим оквирним Предлогом достављени путем електронске поште и у штампаном облику подељени по посланичким групама, и да су имали прилике да се са садржином благовремено упознају. Такође је обавестила да је Оснивачки састанак Националне коалиције планиран за месец фебруар 2019. године и да је Одбор замољен да одреди члана Одбора који је заинтересован за приступање формирању и деловању Националне коалиције за окончање дечјих бракова у Републици Србији, како би им се до 30. јануара 2019. године доставили тражени контакт подаци члана - представника Одбора, ради даље комуникације и сарадње.

На предлог проф. др Владимира Маринковића, потпредседника Народне скупштине и члана Одбора, Одбор је једногласно („13“) и без дискусије одредио народног посланика Сандру Божић, члана Одбора за приступање формирању и деловању Националне коалиције за окончање дечјих бракова у Републици Србији.

**Трећа тачка дневног реда – Р а з н о**

Поводом ове тачке дневног реда није било дискусије ни предлога.

Председавајући седнице Нада Лазић, заменик председника Одбора је обавестила присутне да је УНИЦЕФ у Републици Србији упутио Одбору Предлог за Радни план Одбора за права детета у 2019. години и предложио неколико активности са чијом садржином су чланови и заменици чланова Одбора имали прилике да се благовремено упознају, с обзиром да је материјал, односно поменути Предлог достављен електронским путем и подељен у штампаном облику по посланичким групама. Такође, замолила је чланове Одбора, ако евентуално имају још предлоге, да изнесу или доставе Служби Одбора, електронским путем, како би се комплетирао коначан Предлог за Радни план Одбора у 2019. години.

Седница је завршена у 12,50 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Јелена Ђорић Нада Лазић